በክልሉ በየቀኑ የሚመጡ የኮሮና ቫይረስ ናሙናዎችን ሙሉ በሙሉ የመመርመር አቅም እንደተፈጠረ የአማራ ክልል የኅብረተሰብ ጤና ኢንስቲትዩት አስታወቀ፡፡
ባሕር ዳር፡ ሚያዝያ 24/2012 ዓ.ም (አብመድ) ከወራት በፊት የተከሰተው የኮሮና ቫይረስ በመላው ዓለም በመሠራጨት ለሕዝብ የጤና ስጋት ከሆነ በኋላ የየሀገራቱን የጤና ተቋማት አቅም ክፉኛ ፈትኗል፡፡ ቫይረሱ በኢትዮጵያ መከሰቱ ከተሰማ በኋላ በኢትዮጵያ የኅብረተሰብ ጤና ኢንስቲትዩት የተጀመረው ምርመራ እየሰፋ እስከ ክልሎች ደርሷል፡፡ አልፎ አልፎም በየአካባቢው የሚገኙ የከፍተኛ ትምህርት ተቋማት የቫይረሱን ምርመራ ለመጀመር የሚያስችላቸው አቅም ላይ እየደረሱ ነው፡፡በአማራ ክልል የኮሮና ቫይረስ ምርመራ በማድረግ የአማራ ክልል የኅብረተሰብ ጤና ኢንስቲትዩት ቀዳሚው ነው፡፡ በክልሉ ሙያዊ ድጋፍ እየተደረገላቸየጎንደር ዩኒቨርሲቲ ስፔሻላይዝድ ሆስፒታል የመመርመሪያ ማሽን አስገብቶ፣ አስፈላጊውን ክፍል አዘጋጅቶ እና ማረጋገጫ አግኝቶ ወደ ሥራ እየገባ ነው፤ የአማራ ክልል የኅብረተሰብ ጤና ኢንስቲትዩት የላብራቶሪ ዳይሬክተር ማንአምኖት አገኝ የእንጅባራ ዩኒቨርሲቲም የብቃት ማረጋገጫ ለማግኝት በባለሙያዎች መታየቱን ገልጸዋል፡፡ በቀጣይም ‘‘የወልድያ፣ ደሴ፣ ደብረ ብርሃን፣ ጥበበ ግዮን ስፔሻላይዝድ ሆስፒታል እና የደብረ ማርቆስ ሆስፒታል ሥራ ይጀምራሉ’’ ብለዋል፡፡ የአማራ ክልል የኅብረተሰብ ጤና ኢንስቲትዩት ደሴ ቅርንጫፍም በቅርቡ የኮሮና ቫይረስ ምርመራ እንደሚጀምር አቶ ማንአምኖት ተናግረዋል፤ ለሁሉም ባለሙያዎች ስልጠና መሰጠቱንም ገልጸዋል፡፡በክልሉ የኮሮና ቫይረስ ምርመራ እየተደረገላቸው ያሉት የኅብረተሰብ ክፍሎች በቫይረሱ የሚጠረጠሩ እና ከእነርሱ ጋር ግንኙነት አላቸው ተብሎ የሚታሰቡ ናቸው፡፡ በክልሉ ያለው የመመርመሪያ ላብራቶሪ እነዚህን ተጠርጣሪዎች ሙሉ በሙሉ እየመረመረ መሆኑን ዳይሬክተሩ በተለይም ለአብመድ ተናግረዋል፡፡ በቀጣይም በየአካባቢው የሚቋቋሙት መመርመሪያ ማዕከላት አካባቢያዊ ትስስር ተፈጥሮላቸው በቅርብ የሚገኙ ናሙናዎችን ይመረምራሉ ተብሏል፡፡ ከአቅም በላይ የሆነ ችግር ሲፈጠር ደግሞ ኢንስቲትዩቱ ድጋፍ ያደርጋል፡፡እስከቅርብ ጊዜ ድረስ በክልሉ ናሙና የሚሰበሰቡት የኢንስቲትዩቱ ባለሙያዎች ብቻ እንደነበሩም ዳይሬክተሩ ገልጸዋል፡፡ በቅርቡ በየዞኑ ለተመረጡ ባለሙያዎች ስልጠና ተሰጥቷል፤ አስፈላጊው የጥንቃቄ ቁሳቁስ ከተሟላላቸው ወደ ሥራ እንደሚገቡም አቶ ማንአምኖት ተናግረዋል፡፡ የጥንቃቄ ቁሳቁሱን ለማሟላት ከወረዳ እስከ ክልል በተቀናጀ መንገድ መሥራት እንደሚያስፈልግም ዳይሬክተሩ ጠቁመዋል፡፡ዘጋቢ፡- ታዘብ አራጋው